Document ID: 31977R1868

KOMISSION ASETUS (ETY) N:o 1868/77 annettu 29 päivänä heinäkuuta 1977 siitosmunien ja siipikarjan poikasten tuotannosta ja pitämisestä kaupan annetun asetuksen (ETY) N:o 2782/75 soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon muna-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2771/75(1), sellaisena kuin se on muutettuna asetuksella (ETY) N:o 386/76(2), ja erityisesti sen 15 artiklan,
ottaa huomioon siipikarjanliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2777/75(3), sellaisena kuin se on muutettuna asetuksella (ETY) N:o 369/76(4), ja erityisesti sen 15 artiklan,
ottaa huomioon siitosmunien ja siipikarjan poikasten tuotannosta ja pitämisestä kaupan 29 päivänä lokakuuta 1975 annetun neuvoston asetuksen (ETY) N:o 2782/75(5) ja erityisesti sen 17 artiklan,
sekä katsoo, että
asetuksessa (ETY) N:o 2782/75 annetaan tiettyjä siitosmunien ja siipikarjan poikasten tuotantoa ja kaupan pitämistä koskevia sääntöjä; näiden sääntöjen täytäntöönpano edellyttää erityisesti tunnusnumeroiden antamiseen, muniin ja pakkauksiin painettaviin merkintöihin sekä tarvittaviin tiedonantoihin sovellettavien säännösten vahvistamista,
kullekin laitokselle on tarpeen antaa yksilöivä rekisteröintinumero, joka perustuu kussakin jäsenvaltiossa vahvistettavaan koodiin, joka mahdollistaa laitoksen toimialan määrittämisen,
tietyistä munien pitämiseen kaupan sovellettavista vaatimuksista annetun asetuksen (ETY) N:o 1619/68 soveltamisesta 17 päivänä tammikuuta 1969 annetussa komission asetuksessa (ETY) N:o 95/69(6), sellaisena kuin se on muutettuna tietyistä munien pitämiseen kaupan sovellettavista vaatimuksista 29 päivänä lokakuuta 1975 annetulla neuvoston asetuksella (ETY) N:o 2772/75(7), säädetään kaikista tarvittavista toimenpiteistä teollisuusmunina kaupan pidettävien, ennen hautomoon asettamista merkitsemättömien haudottujen munien tunnistamiseksi,
lyhyen ja pitkän aikavälin ennusteiden laadintaan käytettävien tilastotietojen on oltava vertailukelpoisia; tämän vuoksi jäsenvaltioiden laatima kuukausittainen yhteenveto olisi yhdenmukaistettava; lisäksi yhteenvedon mallin käyttö voi helpottaa tietojen keruuta,
tällä hetkellä yhteisön sisäistä poikasten kauppaa koskevia tietoja ei tunneta riittävän tarkasti, jotta lyhyen aikavälin tuotantoennusteiden laatiminen olisi mahdollista; olisi otettava käyttöön erityinen järjestelmä niitä jäsenvaltioita varten, joilla ei ole näiden tietojen keruuseen tarvittavia hallinnollisia valmiuksia,
jokaisen jäsenvaltion on säädettävä määräysten rikkomisesta aiheutuvista seuraamuksista,
oikeudellisen sääntelyn yksinkertaistamiseksi olisi kumottava siitosmunien ja siipikarjan poikasten tuotannosta ja pitämisestä kaupan annetun neuvoston asetuksen (ETY) N:o 1349/72 soveltamisesta 31 päivänä lokakuuta 1972 annettu komission asetus (ETY) N:o 2335/72(8), sellaisena kuin se on viimeksi muutettuna asetuksella (ETY) N:o 373/73(9), ja
tässä asetuksessa säädetyt toimenpiteet ovat siipikarjanlihan ja munien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Kaikki asetuksen (ETY) N:o 2782/75 1 artiklan 3 kohdassa tarkoitettujen laitosten rekisteröintihakemukset on toimitettava sen jäsenvaltion toimivaltaiselle viranomaiselle, jonka alueella laitos sijaitsee. Tämä viranomainen antaa rekisteröidylle laitokselle tunnusnumeron, joka koostuu yhdestä seuraavista isoista kirjaimista:
TAULUKON PAIKKA
sekä tunnusluvusta, joka annetaan siten, että sen perusteella on mahdollista määrittää laitoksen toimiala.
2. Jäsenvaltioiden on ilmoitettava komissiolle välittömästi kaikki tunnusnumeroiden antamisessa käytettävien, laitoksen toimialojen määrittämisen mahdollistavien koodien muutokset.
2 artikla
1. Siitosmunien yksilöivä merkintä on tehtävä häviämättömällä mustalla musteella. Käytettävien merkkien korkeuden on oltava vähintään kaksi millimetriä ja leveyden yksi millimetri.
2. Asetuksen (ETY) N:o 2782/75 5 artiklan 2 kohdassa tarkoitetun nauhan on oltava väriltään vihreä ja toimivaltaisen viranomaisen laatiman mallin mukainen. Tämä nauha on asetettava siten, ettei mikään pakkauksessa olevista merkinnöistä jää kokonaan tai osittain näkymättömiin.
3 artikla
Pakkauksien ja nauhojen merkinnät on tehtävä häviämättömällä mustalla musteella käyttäen vähintään 20 millimetrin korkuisia ja 10 millimetrin levyisiä merkkejä; viivojen on oltava yhden millimetrin paksuisia.
4 artikla
1. Asetuksen (ETY) N:o 2782/75 10 artiklassa tarkoitetun yhteenvedon malli on liitteessä I. Jäsenvaltioiden on toimitettava tämä yhteenveto komissiolle kalenterivuoden kunkin kuukauden osalta viimeistään neljän viikon kuluttua kyseisen kuukauden päättymisestä.
2. Jäsenvaltiot voivat käyttää liitteessä I olevaa yhteenvedon mallia (I osa) asetuksen (ETY) N:o 2782/75 9 artiklan 1 kohdassa tarkoitettujen tietojen keruuseen hautomoilta.
3. Jäsenvaltiot voivat määrätä asetuksen (ETY) N:o 2782/75 13 artiklassa tarkoitetun mukana seuraavan asiakirjan laadittavaksi poikasten osalta useana kappaleena. Tässä tapauksessa yksi tämän asiakirjan kappale lähetetään mainitun asetuksen 16 artiklassa tarkoitetulle toimivaltaiselle elimelle sekä tuonnin, viennin että yhteisön sisäisen kaupan yhteydessä.
4. Edellä 3 kohdassa tarkoitettua menettelyä käyttävien jäsenvaltioiden on annettava siitä tieto muille jäsenvaltioille ja komissiolle.
5 artikla
Jäsenvaltioiden on toteutettava kaikki aiheelliset toimenpiteet seuraamuksien määräämiseen siitosmunien ja siipikarjan poikasten tuotantoa ja kaupan pitämistä koskevien asetusten säännösten rikkomisesta.
6 artikla
Jäsenvaltioiden on toimitettava komissiolle kunkin vuoden tammikuun 30 päivään mennessä liitteen II mallin mukaan laadittu hautomoiden rakennetta ja toimintaa koskeva tilasto.
7 artikla
Kumotaan asetus (ETY) N:o 2335/72.
8 artikla
Tämä asetus tulee voimaan 1 päivänä tammikuuta 1978.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä heinäkuuta 1977.

Labels: 3
17
6